Toto je môj prvý editoriál na pozícii šéfredaktorky (aj keď mi je proti srsti verbalizovať to takto verejne, na redakčnej porade ma presvedčili, že by som to mala našim čitateľkám a čitateľom oznámiť). Do Kinečka som prispievala nepravidelne od roku 2019, táto pozícia je však pre mňa vo väčšine ohľadov veľkou výzvou. Pre Kinečko to taktiež znamená výzvy a zmeny – niektoré (zatiaľ) nevidno, niektoré už áno a niektoré sú plánmi do budúcnosti. Spolu s ľuďmi pravidelne, ale aj nepravidelne píšucimi pre túto online platformu chceme utvárať obsah informujúci o dianí v audiovízii, ale aj jej presahoch do iných médií, zamýšľať sa nad staršími filmami a približovať ich prostredníctvom tém súčasnému diváctvu. Prvou témou, ktorá je už v plnom prúde, je Filmová zelená, za ktorej návrh vďačíme dlhoročnej spolupracovníčke Kinečka Saši Gabrižovej. Filmová zelená je pre Kinečko symbolická vo význame nového, udržateľného začiatku nielen v zmysle environmentálnych konotácií, ale aj tvorivého prostredia vytvárajúceho obsahy pre vás, čitateľky a čitateľov. Od prelomu októbra a novembra v rámci Filmovej zelenej nájdete tematické texty nielen o udržateľnosti, ale aj o zelenej ako významotvornej zložke filmového obrazu, zelenej ako organickej súčasti (exteriérového) kina, zelenej symbolizujúcej prírodu a odklon od antropocentrizmu.
V texte od Romana Pivovarníka si môžete prečítať o možnostiach udržateľnosti (nielen) v slovenskej audiovízii. Kristína Žilinčárová sa zamerala na tradičnú rozprávku o krtkovi a environmentálne presahy, ktoré tematizuje. Erik Binder v pravidelnej rubrike We love 90's vyzdvihuje horory s environmentálnou tematikou a Katarína Poliačiková v rozhovore s Lukášom Berberichom z Kina Úsmev približujú okolnosti znovuotvorenia Záhradného kina. Tomáš Hudák okrem svojej pravidelnej rubriky In Case You Missed It recenzuje film Gunda – film o domácich zvieratách natočený zo zvieracej perspektívy. Október sa zároveň tradične niesol v znamení Medzinárodného festivalu dokumentárnych filmov Ji.hlava, eklektické zápisky z prítmia kinosál som spracovala do Zápiskov z dvadsiatej piatej Ji.hlavy. Okrem nej sa však konala aj prehliadka Be2Can a najčerstvejšie filmový festival Jeden svet. Texty ku všetkým z týchto filmových udalostí nájdete na webe Kinečka. Zároveň nás ešte čakajú texty o zelených šatách z filmu Pokánie, rozhovor z Green Screen Conference, text o filme Zelený lúč Erica Rohmera i recenzie nových slovenských dokumentov Čiary a Očista.
Sledujte Kinečko na sociálnych sieťach a dávajte nám spätnú väzbu prostredníctvom komentárov.
Ďakujeme, že Kinečko čítate!
b.